Komisijos reglamentas (EB) Nr. 1622/2000
2000 m. liepos 24 d.
nustatantis tam tikras išsamias Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles ir nustatantis Bendrijos vynininkystės metodų bei procesų kodeksą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl vyno rinkos bendro organizavimo [1], ypač į jo 42, 44, 45, 46 ir 80 straipsnius,
kadangi:
(1) Reglamento (EB) Nr. 1493/1999 V antraštinės dalies I skyrius ir keli jo priedai nustato bendrąsias vynininkystės metodų ir procesų taisykles ir nurodo, kad kitas išsamias įgyvendinimo taisykles Komisijai reikia priimti.
(2) Kol nebuvo priimtas Reglamentas (EB) Nr. 1493/1999, taisyklės buvo išdėstytos keliuose Bendrijos reglamentuose. Atsižvelgus į abiejų Bendrijos ekonominės veiklos vykdytojų ir už Bendrijos taisyklių taikymą atsakingų institucijų interesus, visos nuostatos turėtų būti sistemingai išdėstytos Bendrijos vynininkystės metodų ir procesų kodekse, o šį klausimą reglamentuojantys reglamentai, t. y. Komisijos reglamentai (EEB) Nr. 1618/70 [2], 1972/78 [3] su paskutiniais pakeitimais, padarytais Reglamentu (EEB) Nr. 45/80 [4], Nr. 2394/84 [5] su paskutiniais pakeitimais, padarytais Reglamentu (EEB) Nr. 2751/86 [6], Nr. 305/86 [7], 1888/86 [8], 2202/89 [9], 2240/89 [10], 3220/90 [11] su paskutiniais pakeitimais, padarytais Reglamentu (EB)Nr. 1477/1999 [12], ir (EB) Nr. 586/93 [13] su paskutiniais pakeitimais, padarytais Reglamentu (EB) Nr. 693/96 [14], Nr. 3111/93 [15] su paskutiniais pakeitimais, padarytais Reglamentu (EB) Nr. 693/98 [16], ir (EB) Nr. 1128/96 [17] turėtų būti panaikinti.
(3) Šis Bendrijos kodeksas turi apimti dabartines taisykles ir jas pritaikyti prie naujų Reglamento (EB) Nr. 1493/1999 reikalavimų. Tačiau juos reikia supaprastinti ir aiškiau apibrėžti bei papildyti trūkstamomis taisyklėmis siekiant, kad Bendrijos taisyklės šioje srityje būtų išsamios ir suprantamos. Be to, kai kurias taisykles reikia sukonkretinti, kad jas taikant būtų užtikrinamos teisinės garantijos.
(4) Be to, paprastinant taisykles, reikia įtraukti tik išsamias įgyvendinimo taisykles, kurios aiškiai išdėstytos Reglamente (EB) Nr. 1493/1999. Kitiems klausimams reikia įtraukti Sutarties 28 straipsnyje et seg. išvardytas taisykles, kad būtų garantuotas vyno sektoriaus produktų, susijusių su vynininkystės metodais ir procesais, laisvas judėjimas.
(5) Reikia pabrėžti, kad kodeksas taikomas nepažeidžiant konkrečių nuostatų kitose srityse, ir ypač maisto produktams taikomų taisyklių arba tų, kurias reikia priimti maisto produktams ateityje.
(6) Reglamento (EB) Nr. 1493/1999 42 straipsnio 5 dalis leidžia Bendrijoje naudoti vynuoges, išskyrus vyninių vynuogių veisles, išvardytas pagal to reglamento 19 straipsnį sudarytoje klasifikacijoje, arba iš jų pagamintus produktus, 42 straipsnio 5 dalyje išvardytiems produktams gaminti. Reikia sudaryti vynuogių veislių, kurioms gali būti taikomos nukrypti leidžiančios nuostatos, sąrašą.
(7) Pagal Reglamento (EB) Nr. 1493/1999 V priedą reikia parengti rūšinių likerinių vynų, pagamintų konkrečiuose regionuose (rūšiniai likeriniai vynai pkr), sąrašą, kuriems taikomos specialios gamybos taisyklės. Kad produktus būtų galima lengviau identifikuoti ir siekiant palengvinti Bendrijos vidaus prekybą, reikia remtis produktų aprašymu pagal Bendrijos taisykles arba, jei reikia, pagal nacionalinius teisės aktus.
(8) Pagal Reglamento (EB) Nr. 1493/1999 IV priedą taip pat reikia nustatyti kai kurių medžiagų naudojimo apribojimus bei kai kurių medžiagų naudojimo sąlygas.
(9) Atsižvelgiant į šiuolaikines technikos ir mokslo žinias dedant lizocimo, ypač į taip apdoroto vyno kokybės ir poveikio sveikatai charakteristikas, šiuo metu negalima nustatyti tikslių ribų šiam naujam apdorojimo būdui. Šiuo metu neleidžiama taikyti šios technologijos ir ateinančiais vyno metais reikia atlikti tolesnius tyrimus.
(10) Pagal Tarybos reglamento (EEB) Nr. 337/79 [18] su paskutiniais pakeitimais, padarytais Reglamentu (EEB) Nr. 3307/85 [19], 44 straipsnį maksimalus bendrasis sieros dioksido kiekis viename vyno litre sumažėjo 15 mg, išskyrus putojančius ir likerinius vynus ir kai kuriuos rūšinius vynus, ir ši nuostata įsigaliojo nuo 1986 m. rugsėjo 1 d. Vengiant sunkumų, susijusių su iki tos datos pagaminto vyno realizavimu pakeitus šias gamybos taisykles, leidžiama Bendrijoje, išskyrus Portugaliją, pagamintą vyną pateikti tiesiogiai žmonėms vartoti ir pasibaigus tai datai. Šis leidimas pereinamuoju vienerių metų laikotarpiu, skaičiuojant nuo tos datos, taip pat taikomas vynui, kurio kilmės šalis yra trečiosios šalys arba Portugalija, bet tik tuo atveju, jei bendrasis sieros dioksido kiekis atitinka Bendrijos taisykles arba, jei reikia, iki 1986 m. rugsėjo 1 d. galiojusias Ispanijos taisykles. Kadangi dar gali būti likę šio vyno atsargų, šios priemonės taikymą reikėtų pratęsti.
(11) Nuo 1986 m. rugsėjo 1 d. pagal Tarybos reglamento (EEB) Nr. 358/79 [20] 12 ir 16 straipsnius maksimalus leistinas sieros dioksido kiekis putojančiuose vynuose, rūšiniuose putojančiuose vynuose ir rūšiniuose putojančiuose vynuose, pagamintuose konkrečiuose regionuose, sumažėjo 15 miligramų viename litre. Jei putojančių vynų kilmės vieta Bendrija, išskyrus Portugaliją, Reglamento (EEB) Nr. 358/79 22 straipsnio 1 dalis leidžia tokius produktus realizuoti kol pasibaigs jų atsargos, bet tokiu atveju jie turi būti pagaminti pagal reglamento redakciją, kuri buvo taikoma iki 1986 m. rugsėjo 1 d. Importuotiems putojantiems vynams ir Ispanijoje bei Portugalijoje iki 1986 m. rugsėjo 1 d. pagamintiems putojantiems vynams reikėtų nustatyti pereinamąsias nuostatas, siekiant išvengti sunkumų realizuojant šiuos produktus. Be to, reikia leisti šiuos produktus pateikti prekybai pereinamuoju laikotarpiu po tos nustatytos datos, bet tik tuo atveju, jei bendrasis sieros dioksido kiekis juose atitinka Bendrijos nuostatas, galiojusias iki 1986 m. rugsėjo 1 d.
(12) Reglamento (EB) Nr. 1493/1999 V priedo B skyriaus 1 dalis nustato maksimalų leistiną lakiųjų rūgščių kiekį vynuose. Reikia numatyti nukrypti leidžiančias nuostatas kai kuriems rūšiniams vynams, pagamintiems konkrečiuose regionuose (rūšiniai vynai pkr), ir kai kuriems stalo vynams, kurie apibūdinti geografine nuoroda arba kurių alkoholio koncentracija yra ne mažesnė kaip 13 tūrio proc. Kai kurie Vokietijos, Ispanijos, Prancūzijos, Italijos, Austrijos ir Jungtinės Karalystės vynai, patenkantys į šias kategorijas, paprastai pasižymi didesniu lakiųjų rūgščių kiekiu nei nurodyta anksčiau minėtame V priede, ir taip atsitinka dėl specialaus gamybos būdo bei didesnės alkoholio koncentracijos. Kad ir toliau šie vynai būtų gaminami tradiciniais metodais, kurių metu jie įgyja būdingas savybes, reikėtų numatyti nuostatą, leidžiančią nukrypti nuo V priedo B skyriaus 1 dalies.
(13) Pagal Reglamento (EEB) Nr. 1493/1999 V priedo D skyriaus 3 dalį reikėtų nustatyti vynuogių auginimo regionus, kur pagal teisės aktus, galiojančius nuo 1970 m. gegužės 8 d., tradiciškai dedama sacharozės.
(14) Kadangi Liuksemburgo Didžiosios Kunigaikštystės vynuogių auginimo sektorius nedidelis, kompetentingos institucijos gali vykdyti sistemingus visų produktų, kurie perdirbami į vyną, siuntų analitinius patikrinimus. Kol taikomos šios sąlygos, nebūtina pateikti deklaracijų apie ketinimą sodrinti vyną.
(15) Pagal Reglamento (EB) Nr. 1493/1999 V priedo G skyriaus 5 dalį apie visas sodrinimo, parūgštinimo ir rūgštingumo sumažinimo operacijas reikia pranešti kompetentingoms institucijoms. Taip pat reikia pranešti apie cukraus, koncentruotos vynuogių misos ir rektifikuotos koncentruotos vynuogių misos, kurias laiko šias operacijas taikantys fiziniai arba juridiniai asmenys, kiekius. Tokių pranešimų tikslas - sudaryti sąlygas tokių operacijų monitoringui. Dėl šios priežasties pranešimus reikia siųsti valstybės narės, kurios teritorijoje bus taikoma operacija, kompetentingai institucijai ir toks pranešimas turi būti kuo tikslesnis. Jei operacija susijusi su alkoholio koncentracijos didinimu, kompetentingą instituciją reikia informuoti tinkamu laiku, kad atliekamas tikrinimas būtų veiksmingas. Jei operacija susijusi su parūgštinimu arba rūgštingumo sumažinimu, pakanka patikrinti ir atlikus operaciją. Paprastinant administracinę tvarką, turi būti leidžiama, išskyrus kai daromas pirmasis pranešimas vyno metais, tokį pranešimą padaryti atnaujinus įrašus žurnale, kuriuos reguliariai tvirtina kompetentinga institucija.
(16) Reglamento (EB) Nr. 1493/1999 V priedo F skyriaus 1 dalis nustato tam tikras vyno saldinimo taisykles. Tokia nuostata pirmiausia taikoma stalo vynams, tačiau taikoma ir rūšiniams vynams pkr pagal to reglamento VI priedo G skyriaus 2 dalį.
(17) Saldinant neleidžiama, kad sodrinimas viršytų ribas, nustatytas Reglamento Nr. (EB) 1493/1999 V priedo C skyriuje. Speciali nuostata šiuo tikslu numatyta to reglamento VI priedo F skyriaus 1 dalyje. Be to, tokie tikrinimai yra būtini siekiant garantuoti tų nuostatų laikymąsi.
(18) Kad tikrinimai būtų veiksmingi, saldinimą reikia atlikti tik gamybos etape arba kitame kaip galima artimesniame gamybai etape. Todėl saldinimą leidžiama atlikti tik gamybos ar didmeninės prekybos metu.
(19) Apie visas numatomas saldinimo operacijas reikia informuoti priežiūros institucijas. Visi, ketinantys vykdyti saldinimo operacijas, privalo informuoti priežiūros institucijas raštu. Tačiau ši tvarka gali būti supaprastinta, kai įmonė saldinimą atlieka dažnai arba nuolat.
(20) Tokių pranešimų tikslas - užtikrinti šių operacijų monitoringą. Todėl valstybės narės, kurios teritorijoje atliekama operacija, kompetentingą instituciją informuoti reikia kaip galima tiksliau ir iki operacijos pradžios.
(21) Kad tikrinimai būtų veiksmingi, prieš atliekant saldinimo operaciją reikia deklaruoti vynuogių misos arba koncentruotos vynuogių misos, kurią laiko suinteresuota šalis, kiekius. Tačiau tokios deklaracijos neturi prasmės, jei nėra įpareigojimo pildyti saldinimo operacijose naudojamų produktų įvežimo ir išvežimo žurnalus.
(22) Siekiant uždrausti sacharozės naudojimą likerinių vynų saldinimui, be koncentruotos vynuogių misos, reikia leisti naudoti ir rektifikuotą koncentruotą vynuogių misą.
(23) "Kupažas" - plačiai taikomas vynininkystės metodas ir, atsižvelgiant į galimas jo pasekmes, reikia reglamentuoti jo naudojimą, siekiant išvengti piktnaudžiavimo.
(24) Kupažas - tai skirtingos kilmės arba skirtingų kategorijų vynų arba misų sumaišymas.
(25) Nuoroda į geografinę kilmę arba vynuogių veislę labai svarbi vynų arba misų, kurių kilmės vieta ta pati Bendrijos vynuogių auginimo zona arba trečiosios šalies ta pati gamybos vietovė, komercinei vertei. Vynų arba misų iš tos pačios zonos, bet skirtingų geografinių vietovių toje zonoje, arba iš skirtingų vynuogių veislių arba derliaus metų sumaišymas taip pat laikomas kupažu, jei gautų produktų aprašyme nurodyta geografinė kilmė, vyno rūšis arba derliaus metai.
(26) Iš esmės Reglamento (EB) Nr. 1493/1999 42 straipsnio 6 dalis draudžia kupažuoti baltuosius stalo vynus su raudonaisiais stalo vynais, tačiau numato nukrypti leidžiančias nuostatas toms vietovėms, kur tokie metodai taikomi tradiciškai.
(27) Pagal šią nukrypti leidžiančią nuostatą reikėtų nustatyti specialias išsamias taisykles Ispanijai, atsižvelgiant į vynuogių auginimo sektoriaus struktūrą ir vartotojų požiūrį, kuris keičiasi lėtai.
(28) Siekiant apriboti baltųjų ir raudonųjų stalo vynų kupažą Ispanijoje, kur tai būtina, svarbu užtikrinti, kad taip pagamintas vynas nebūtų vartojamas už šalies ribų.
(29) Valstybėms narėms reikėtų ribotą laiką eksperimento tikslais leisti taikyti vynininkystės metodus ir procesus, kurie nenumatyti Reglamente (EB) Nr. 1493/1999.
(30) Pagal Reglamento (EB) Nr. 1493/1999 46 straipsnio 3 dalį reikia patvirtinti analizės metodus produktų, išvardytų to reglamento 1 straipsnyje, sudėčiai nustatyti ir numatyti taisykles, skirtas nustatyti, ar tiems produktams buvo taikomi neleistini vynininkystės metodai.
(31) Reglamento (EB) Nr. 1493/1999 VI priedo J skyriaus 1 dalis numato analizės tyrimą, kuriuo būtų įvertinami rodikliai, išvardyti to priedo J skyriaus 3 dalyje, padedantys atskirti tuos rūšinius vynus pkr.
(32) Būtina nustatyti vienodus analizės metodus, siekiant užtikrinti, kad išsami informacija dokumentuose, susijusiuose su tais produktais, būtų tiksli ir palyginama patvirtinimo tikslais. Tokie metodai privalomi visiems komerciniams sandoriams ir patvirtinimo procedūroms. Tačiau, atsižvelgiant į kontrolės reikalavimus ir prekybos ribotas priemones, ir toliau reikia leisti taikyti kai kurias įprastines procedūras ribotam laikotarpiui, kad būtų galima greitai ir atitinkamu tikslumu nustatyti privalomus rodiklius.
(33) Bendrijos vynų analizės metodus nustatė Komisijos reglamentas (EEB) Nr. 2676/90 [21]. Kadangi ten aprašyti metodai dar galioja, reglamentas turi galioti taip pat, išskyrus įprastus metodus, kurių griežtai negalima toliau aprašyti.
(34) Pagal Reglamento (EB) Nr. 1493/1999 80 straipsnį galima priimti priemones, palengvinančias perėjimą prie šiame reglamente numatytų nuostatų. Reikia naudotis šia galimybe siekiant apsaugoti nuo didelių nuostolių pardavėjus, kurie turi dideles tame reglamente nurodytų produktų atsargas.
(35) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Tikslas
Nepažeidžiant bendrųjų maisto produktų taisyklių, vynininkystės metodus ir procesus reglamentuoja Bendrijos taisyklės, nustatytos pagal Reglamento (EB) Nr. 1493/1999 V antraštinės dalies I skyrių ir jo priedus, bei šiame reglamente įsteigtas kodeksas.
Šis kodeksas apima išsamias Reglamento (EB) Nr. 1493/1999 įgyvendinimo taisykles, ypač tas, kurios susijusios su produktais, skirtais naudoti vyndarystėje (I antraštinė dalis) ir Bendrijoje leidžiamais taikyti vynininkystės metodais ir procesais (II ir III antraštinės dalys).
I ANTRAŠTINĖ DALIS
REIKALAVIMAI TAM TIKROMS VYNUOGĖMS IR VYNUOGIŲ MISAI
2 straipsnis
Atitinkamų vynuogių veislių naudojimas
1. Vynuogių veislės, kurios priskiriamos tik valgomųjų vynuogių veislėms, vyndarystei nenaudojamos.
2. Nepaisant Reglamento (EB) Nr. 1493/1999 42 straipsnio 5 dalies, šio reglamento I priede išvardytos vynuogių veislės gali būti naudojamos Bendrijoje produktams, kuriems taikoma ši nuostata, gaminti.
3 straipsnis
Tam tikrų produktų, kurie neturi natūralios alkoholio koncentracijos tūrio proc., naudojimas putojantiems vynams, gazuotiems putojantiems vynams ir gazuotiems pusiau putojantiems vynams gaminti
Šio reglamento II priede išvardyti metai, kuriais dėl netinkamų klimato sąlygų produktai iš A ir B vynuogių auginimo zonų, neturintys minimalios natūralios alkoholio koncentracijos tūrio proc., nustatytos atitinkamai vynuogių auginimo zonai, laikantis sąlygų, nustatytų Reglamento (EB) Nr. 1493/1999 44 straipsnio 3 dalyje putojančių vynų, gazuotų putojančių vynų ir gazuotų pusiau putojančių vynų gamybai.
4 straipsnis
Tam tikrų vynuogių veislių vynuogių misos naudojimas rūšiniams aromatiniams putojantiems vynams ir rūšiniams aromatiniams putojantiems vynams pkr gaminti bei tokio naudojimo išimtys
1. Šio reglamento III priedo A dalyje pateikiamas vynuogių veislių, naudojamų vynuogių misai arba rauginamai vynuogių misai gaminti, sąrašas, kurios naudojamos cuvée paruošimui gaminant rūšinius aromatinius putojančius vynus ir rūšinius aromatinius putojančius vynus pkr pagal Reglamento (EB) Nr. 1493/1999 V priedo I skyriaus 3 dalies a punktą ir VI priedo K skyriaus 10 dalies a punktą.
2. Reglamento (EB) Nr. 1493/1999 V priedo I skyriaus 3 dalies a punkte ir VI priedo K skyriaus 10 dalies a punkte nurodytos nukrypti leidžiančios nuostatos dėl vynuogių veislių ir cuvée sudarančių produktų išvardijamos šio reglamento III priedo B dalyje.
II ANTRAŠTINĖ DALIS
VYNININKYSTĖS METODAI IR PROCESAI
I SKYRIUS
TAM TIKRŲ VYNININKYSTĖS TIKSLAMS LEIDŽIAMŲ MEDŽIAGŲ NAUDOJIMO APRIBOJIMAI IR REIKALAVIMAI
5 straipsnis
Tam tikrų medžiagų naudojimo apribojimai
Vynininkystės tikslams leidžiamos naudoti medžiagos, išvardytos Reglamento (EB) Nr. 1493/1999 IV priede, gali būti naudojamos atsižvelgiant į apribojimus, nurodytus šio reglamento IV priede.
6 straipsnis
Polivinilpolipirolidonas
Polivinilpolipirolidonas, kurio naudojimas numatytas Reglamento (EB) Nr. 1493/1999 IV priedo 1 dalies p punkte ir 3 dalies y punkte, gali būti naudojamas, jei atitinka šio reglamento V priede nurodytus reikalavimus bei grynumo kriterijus.
7 straipsnis
Kalcio tartratas
Kalcio tartratas, kurio naudojimas vyno rūgšties garinimui numatytas Reglamento (EB) Nr. 1493/1999 IV priedo 3 dalies v punkte, gali būti naudojamas, jei atitinka šio reglamento VI priede išvardytus reikalavimus.
8 straipsnis
Vyno rūgštis
Vyno rūgštis, kurios naudojimas rūgštingumo sumažinimo tikslams, numatytas Reglamento (EB) Nr. 1493/1999 IV priedo 1 dalies m punkte ir IV priedo 3 dalies l punkte, gali būti naudojama tik produktams, kurie:
- pagaminti iš Elbling ir Riesling vynuogių veislių ir
- gauti iš vynuogių, kurių derlius surinktas šiuose A vynuogių auginimo zonos šiaurinės dalies vynuogių auginimo regionuose:
- Ahr,
- Rheingau,
- Mittelrhein,
- Mosel-Saar-Ruwer,
- Nahe,
- Rheinhessen,
- Rheinpfalz,
- Moselle luxembourgeoise.
9 straipsnis
Aleppo pušies sakai
Aleppo pušies sakai, kurių naudojimas numatytas Reglamento (EB) Nr. 1493/1999 IV priedo 1 dalies n punkte, gali būti naudojami tik "retsina" stalo vynui gaminti. Šis vynininkystės metodas gali būti naudojamas tik:
- Graikijos geografinėje teritorijoje,
- naudojant vynuogių misą iš vynuogių veislių, gamybos vietovių ir vynuogių auginimo vietovių, išvardytų 1980 m. gruodžio 31 d. galiojusiose Graikijos nuostatose,
- įdėjus ne daugiau kaip 1000 gramų sakų į vieną naudojamo produkto hektolitrą prieš fermentaciją arba, jei faktinė alkoholio koncentracija tūrio proc. neviršija vienos trečiosios visuminės alkoholio koncentracijos tūrio proc., fermentacijos metu.
Graikija informuoja Komisiją iš anksto, jei ji ketina iš dalies pakeisti antroje įtraukoje nurodytas nuostatas. Jei Komisija per du mėnesius nepateikia atsakymo į tokį pranešimą, Graikija gali daryti numatytus pakeitimus.
10 straipsnis
Betagliukanazė
Betagliukanazė, kurios naudojimas numatytas Reglamento (EB) Nr. 1493/1999 IV priedo 1 dalies j punkte ir 3 dalies m punkte, gali būti naudojama, jei atitinka šio reglamento VII priede išvardytus reikalavimus.
11 straipsnis
Pieno rūgšties bakterijos
Pieno rūgšties bakterijos, kurių naudojimas numatytas Reglamento (EB) Nr. 1493/1999 IV priedo 1 dalies q punkte ir 3 dalies z punkte, gali būti naudojamos, jei atitinka šio reglamento VIII priede nustatytus reikalavimus.
12 straipsnis
Jonitinės dervos
Jonitinės dervos, kurios gali būti naudojamos pagal Reglamento (EB) Nr. 1493/1999 IV priedo 2 dalies h punktą, yra stireno ir divinilbenzeno kopolimerai, kuriuose yra sulfonrūgšties arba amonio grupių. Jos turi atitikti 1988 m. gruodžio 21 d. Tarybos direktyvoje 89/109/EEB dėl valstybių narių ir teisės aktų, susijusių su medžiagomis ir gaminiais, skirtais liestis su maisto produktais, suderinimo [22] nustatytus reikalavimus ir Bendrijos bei nacionalines nuostatas, priimtas jiems įgyvendinti. Be to, jų tikrinimas atliekamas taikant tyrimų metodus, nustatytus šio reglamento IX priede, jos negali prarasti daugiau kaip 1 mg/dm3 organinių medžiagų visuose išvardytuose tirpikliuose. Jos turi būti regeneruojamos maisto produktams ruošti leidžiamomis medžiagomis.
Šie polimerai gali būti naudojami tik prižiūrint vynininkystės specialistui arba technikui ir įrenginiuose, patvirtintuose valstybės narės, kurios teritorijoje jie naudojami, kompetentingos institucijos. Šios institucijos nustato paskirtų vynininkystės specialistų ir technikų pareigas ir atsakomybę.
13 straipsnis
Tetrakalio heksacianoferatas
Tetrakalio heksacianoferatas, kurio naudojimas numatytas Reglamento (EB) Nr. 1493/1999 IV priedo 3 dalies p punkte, gali būti naudojamas tik prižiūrint vynininkystės specialistui arba technikui, kuriuos oficialiai patvirtina valstybių narių, kurių teritorijoje atliekami šie procesai, kompetentingos institucijos ir kurių atsakomybę, jei reikia, nustato suinteresuota valstybė narė.
Apdorojus tetrakalio heksacianoferatu vyne turi likti geležies pėdsakų.
Šiame straipsnyje nurodyto produkto naudojimo kontrolę reglamentuoja valstybių narių priimtos nuostatos.
14 straipsnis
Kalcio fitatas
Kalcio fitatas, kurio naudojimas numatytas Reglamento (EB) Nr. 1493/1999 IV priedo 3 dalies p punkte, gali būti naudojamas tik prižiūrint vynininkystės specialistui arba technikui, kuriuos oficialiai patvirtina valstybės narės kompetentinga institucija, kurios teritorijoje vykdomas šis procesas. Jų atsakomybę prireikus nustato suinteresuota valstybė narė.
Po apdorojimo vyne turi likti geležies pėdsakų.
Priežiūrą dėl pirmojoje pastraipoje nurodyto produkto naudojimo reglamentuoja valstybių narių priimtos nuostatos.
15 straipsnis
DL-vyno rūgštis
DL-vyno rūgštis, kurios naudojimas numatytas Reglamento (EB) Nr. 1493/1999 IV priedo 3 dalies s punkte, gali būti naudojama tik prižiūrint vynininkystės specialistui arba technikui, kuriuos oficialiai patvirtina valstybės narės, kurios teritorijoje jie naudojami, kompetentingos institucijos ir kurių atsakomybę prireikus nustato suinteresuota valstybė narė.
Šiame straipsnyje nurodyto produkto naudojimo priežiūrą reglamentuoja valstybių narių priimtos nuostatos.
16 straipsnis
Elektrodializės taikymas
Elektrodializės taikymas, kurio naudojimas siekiant garantuoti vyno rūgšties stabilizavimą numatytas Reglamento (EB) Nr. 1493/1999 IV priedo 4 dalies b punkte, gali būti naudojamas, jei jis atitinka šio reglamento X priede nustatytus reikalavimus. Iki 2001 m. liepos 31 d. jis naudojamas tik stalo vynams.
17 straipsnis
Ureazė
Ureazė, naudojama urėjos kiekiui vyne sumažinti, numatyta Reglamento (EB) Nr. 1493/1999 IV priedo 4 dalies c punkte, gali būti naudojama, jei atitinka šio reglamento XI priede nustatytus reikalavimus ir grynumo kriterijus.
18 straipsnis
Prisotinimas deguonimi
Prisotinimą deguonimi, numatytą Reglamento (EB) Nr. 1493/1999 IV priedo 4 dalies a punkte, reikia atlikti naudojant grynąjį dujinį deguonį.
II SKYRIUS
KONKRETŪS APRIBOJIMAI IR REIKALAVIMAI
19 straipsnis
Sieros dioksido kiekis
1. Pakeitimai, padaryti Reglamento (EB) Nr. 1493/1999 V priedo A dalies 2 punkte nurodytuose vynų sąrašuose, pateikiami šio reglamento XII priede.
2. Kol pasibaigs atsargos, šie vynai gali būti teikiami tiesiogiai žmonėms vartoti:
- iki 1986 m. rugsėjo 1 d. Bendrijoje, išskyrus Portugaliją, pagamintas vynas, išskyrus likerinius vynus ir putojančius vynus, ir
- vynas, išskyrus likerinius vynus ir putojančius vynus, kurių kilmės šalis yra trečiosios šalys arba Portugalija ir kurie importuoti į Bendriją iki 1987 m. rugsėjo 1 d.,
bet tik tuo atveju, jei jų bendrasis sieros dioksido kiekis išleidimo į rinką tiesiogiai žmonėms vartoti metu neviršija:
a) 175 miligramų viename raudonojo vyno litre;
b) 225 miligramų viename baltojo ir rožinio vyno litre;
c) nepaisant a ir b punktų, vynams, kuriuose likutinio cukraus kiekis, išreikštas invertuotuoju cukrumi, yra ne mažiau kaip penki gramai viename litre, 225 miligramų viename raudonojo vyno litre ir 275 miligramų baltojo bei rožinio vyno litre.
Be to, kol pasibaigs atsargos, toliau išvardyti vynai gali būti teikiami tiesiogiai žmonėms vartoti toje šalyje, kurioje pagaminti, ir eksportui į trečiąsias šalis:
- iki 1986 m. rugsėjo 1 d. Ispanijoje pagamintas vynas, kurio bendrasis sieros dioksido kiekis neviršija maksimalaus kiekio, kurį nustato iki tos datos galiojusios Ispanijos nuostatos,
- iki 1991 m. sausio 1 d. Portugalijoje pagamintas vynas, kurio bendrasis sieros dioksido kiekis neviršija maksimalaus kiekio, kurį nustato iki tos datos galiojusios Portugalijos nuostatos.
3. Trečiųjų šalių ir Portugalijos kilmės putojantis vynas, kuris importuotas į Bendriją iki 1987 m. rugsėjo 1 d., gali būti teikiamas tiesiogiai žmonėms vartoti, kol pasibaigs atsargos, bet tik tuo atveju, jei jų bendrasis sieros dioksido kiekis neviršija:
- 250 miligramų viename putojančio vyno litre,
- 200 miligramų viename rūšinio putojančio vyno litre.
Be to, šis vynas gali būti teikiamas tiesiogiai žmonėms vartoti toje šalyje, kurioje pagamintas ir eksportui į trečiąsias šalis, kol pasibaigs atsargos:
- iki 1986 m. rugsėjo 1 d. Ispanijoje pagamintas vynas, kurio bendrasis sieros dioksido kiekis neviršija maksimalaus kiekio, kurį nustato iki tos datos galiojusios Ispanijos nuostatos,
- iki 1991 m. sausio 1 d. Portugalijoje pagamintas vynas, kurio bendrasis sieros dioksido kiekis neviršija maksimalaus kiekio, kurį nustato iki tos datos galiojusios Portugalijos nuostatos.
20 straipsnis
Lakiųjų rūgščių kiekis
Vynai, kuriems taikomos išimtys dėl maksimalaus lakiųjų rūgščių kiekio pagal Reglamento (EB) Nr. 1493/1999 V priedo B dalies 3 punktą, išvardijami šio reglamento XIII priede.
21 straipsnis
Kalcio sulfato naudojimas tam tikruose likeriniuose vynuose
Nukrypti leidžiančios nuostatos, susijusios su kalcio sulfato naudojimu kaip nurodyta Reglamento (EB) Nr. 1493/1999 V priedo J skyriaus 4 dalies b punkte, gali būti suteikiamos tik Ispanijos vynams:
a) "Vino generoso", kaip apibrėžta Reglamento (EB) Nr. 1493/1999 VI priedo L skyriaus 8 dalyje;
b) "Vino generoso de licor", kaip apibrėžta Reglamento (EB) Nr. 1493/1999 VI priedo L skyriaus 11 dalyje.
II ANTRAŠTINĖ DALIS
VYNININKYSTĖS METODAI
I SKYRIUS
SODRINIMAS
22 straipsnis
Leidimas naudoti sacharozę
Vynuogių auginimo regionai, kuriuose leidžiama naudoti sacharozę pagal Reglamento (EB) Nr. 1493/1999 V priedo D skyriaus 3 dalį, yra šie:
a) A vynuogių auginimo zona;
b) B vynuogių auginimo zona;
c) C vynuogių auginimo zona, išskyrus vynuogynus Italijoje, Graikijoje, Ispanijoje ir Portugalijoje ir vynuogynus, esančius Prancūzijos departamentuose, priklausančiuose šių apeliacinių teismų jurisdikcijai:
- Aix-en-Provence,
- Nîmes,
- Montpellier,
- Toulouse,
- Agen,
- Pau,
- Bordeaux,
- Bastia.
Tačiau sodrinimą sausuoju cukrumi išimties tvarka minėtuose Prancūzijos departamentuose gali leisti nacionalinės institucijos. Prancūzija apie visus tokius leidimus informuoja Komisiją ir kitas valstybes nares.
23 straipsnis
Sodrinimas, kai buvo ypač nepalankios klimato sąlygos
Metai, kuriais alkoholio koncentraciją tūrio proc., kaip nurodyta Reglamento (EB) Nr. 1493/1999 V priedo C skyriaus 3 dalyje, leidžiama to reglamento 75 straipsnyje numatyta tvarka padidinti dėl ypač nepalankių klimato sąlygų pagal to priedo C skyriaus 4 dalį ir, jei reikia, vynuogių auginimo zonos, geografiniai regionai ir naudojamos veislės yra nurodyti šio reglamento XIV priede.
24 straipsnis
Putojantiems vynams skirto cuvée sodrinimas
Pagal Reglamento (EB) Nr. 1493/1999 V priedo H skyriaus 4 dalį ir VI priedo K skyriaus 11 dalį kiekviena valstybė narė gali leisti sodrinti cuvée putojančių vynų gamybos vietoje, bet tik tuo atveju, jei:
a) iki tol nė viena sudedamoji cuvée dalis nebuvo sodrinama;
b) minėtos sudedamosios dalys gautos tik iš vynuogių, surinktų jos teritorijoje;
c) sodrinimas atliekamas vienos operacijos metu;
d) neviršijamos šios ribos:
- 3,5 tūrio proc. cuvée, kurio sudedamosios dalys yra iš A vynuogių auginimo zonos, jei kiekvienos sudedamosios dalies natūrali alkoholio koncentracija tūrio proc. ne mažesnė kaip 5 tūrio proc.,
- 2,5 tūrio proc. cuvée, kurio sudedamosios dalys yra iš B vynuogių auginimo zonos, jei kiekvienos sudedamosios dalies natūrali alkoholio koncentracija tūrio proc. ne mažesnė kaip 6 tūrio proc.,
- 2 tūrio proc. cuvée, kurio sudedamosios dalys yra iš C I a, C I b, C II ir C III vynuogių auginimo zonų, jei kiekvienos sudedamosios dalies natūrali alkoholio koncentracija tūrio proc. atitinkamai ne mažesnė kaip 7,5 tūrio proc., 8 tūrio proc., 8,5 tūrio proc. ir 9 tūrio proc.
Minėti apribojimai nepažeidžia Reglamento (EB) Nr. 1493/1999 44 straipsnio 3 dalies taikymo cuvée, kuris skirtas putojančių vynų, kaip apibrėžta to reglamento I priedo 15 dalyje, gamybai;
e) metodas, naudojamas sacharozei, koncentruotai vynuogių misai arba rektifikuotai koncentruotai vynuogių misai įdėti.
25 straipsnis
Sodrinimui taikomos administracinės taisyklės
1. Reglamento (EB) Nr. 1493/1999 V priedo G skyriaus 5 dalyje minimus pranešimus dėl operacijų, susijusių su alkoholio koncentracijos didinimu, pateikia fiziniai arba juridiniai asmenys, atliekantys šias operacijas, laikydamiesi atitinkamų terminų ir kontrolės sąlygų, kurias nustato valstybės narės, kurios teritorijoje atliekama operacija, institucija.
2. 1 dalyje nurodyti pranešimai pateikiami raštu ir juose turi būti ši informacija:
- pranešimą darančio asmens pavadinimas ir adresas,
- vieta, kur bus vykdoma operacija,
- operacijos pradžios data ir laikas,
- produkto, su kuriuo bus vykdoma operacija, aprašymas,
- operacijos atlikimo procesas, pateikiant numatomo naudoti produkto tipo išsamią charakteristiką.
3. Tačiau valstybės narės gali leisti pateikti išankstinius pranešimus apie keletą operacijų arba nurodyti konkretų laikotarpį, per kurį pranešimus reikia nusiųsti kompetentingoms institucijoms. Tokie pranešimai priimami tik tuo atveju, jei pranešimą darantis asmuo raštu registruoja visas sodrinimo operacijas, kaip numatyta 6 dalyje, ir informaciją, būtiną pagal 2 dalį.
4. Jei suinteresuotas asmuo dėl force majeure laiku neatlieka operacijos, apie kurią buvo pranešta, valstybės narės nustato sąlygas, pagal kurias tas asmuo turi pateikti naują pranešimą kompetentingai institucijai, kad būtų galima atlikti reikiamus tikrinimus.
Komisijai tokios nuostatos pateikiamos raštu.
5. Liuksemburgo Didžiajai Kunigaikštystei 1 dalyje nurodytų pranešimų teikti nereikia.
6. Duomenys apie alkoholio koncentracijos padidinimo operacijas įrašoma žurnaluose iš karto užbaigus operaciją, laikantis nuostatų, priimtų pagal Reglamento (EB) Nr. 1493/1999 70 straipsnį.
Tais atvejais, kai išankstiniuose pranešimuose apie keletą operacijų nenurodoma data ir tikslus laikas, kada bus pradedama operacija, įrašai žurnaluose turi būti daromi prieš kiekvieną operaciją.
II SKYRIUS
PARŪGŠTINIMAS IR RŪGŠTINGUMO SUMAŽINIMAS
26 straipsnis
Administracinės taisyklės taikomos parūgštinimui ir rūgštingumo sumažinimui
1. Parūgštinimą ir rūgštingumo sumažinimą atliekantys ūkio subjektai pateikia Reglamento (EB) Nr. 1493/1999 V priedo G skyriaus 5 dalyje nurodytus pranešimus ne vėliau kaip kiekvienų vyno metų pirmosios operacijos antrąją dieną. Tokie pranešimai galioja visoms operacijoms, vykdomoms tais vyno metais.
2. 1 dalyje nurodyti pranešimai pateikiami raštu, juose nurodant:
- pranešimą darančio asmens pavadinimą ir adresą,
- operacijos tipą,
- vietą, kur vykdyta operacija.
3. Išsami informacija apie kiekvieną parūgštinimo ir rūgštingumo sumažinimo operaciją įrašoma žurnaluose laikantis nuostatų, priimtų pagal Reglamento (EB) Nr. 1493/1999 70 straipsnį.
III SKYRIUS
BENDROSIOS SODRINIMO, PARŪGŠTINIMO IR RŪGŠTINGUMO SUMAŽINIMO TAISYKLĖS
27 straipsnis
To paties produkto parūgštinimas ir sodrinimas
Tais atvejais, kai parūgštinimo ir sodrinimo operacijas atlikti tam pačiam produktui tokia prasme kaip apibrėžta Reglamento (EB) Nr. 1493/1999 I priede leidžiama pagal to paties reglamento V priedo E skyriaus 7 dalį, sprendimas priimamas to reglamento 75 straipsnyje nurodyta tvarka ir pateikiamas šio reglamento XV priede.
28 straipsnis
Bendrosios produktų, išskyrus vyną, sodrinimo, parūgštinimo ir rūgštingumo sumažinimo taisyklės
Reglamento (EB) Nr. 1493/1999 V priedo G skyriaus 1 dalyje nurodytus procesus reikia atlikti vienos operacijos metu. Tačiau valstybės narės gali leisti kai kuriuos procesus atlikti daugiau nei vienos operacijos metu, jei tai pagerina produktų virtimo vynu operacijas. Tokiais atvejais Reglamento (EB) Nr. 1493/1999 V priede nurodyti apribojimai taikomi visai operacijai.
29 straipsnis
Nukrypimas nuo datų, nustatytų sodrinimo, parūgštinimo ir rūgštingumo sumažinimo operacijoms
Nepaisant Reglamento (EB) Nr. 1493/1999 V priedo G skyriaus 7 dalyje nustatytų datų, sodrinimo, parūgštinimo ir rūgštingumo sumažinimo operacijos gali būti atliekamos anksčiau nei nurodyta šio reglamento XVI priede.
IV SKYRIUS
SALDINIMAS
30 straipsnis
Techninės taisyklės, taikomos saldinimui
Stalo vynų ir rūšinių vynų pkr saldinimas leidžiamas tik gamybos ir didmeninio pardavimo etapų metu.
31 straipsnis
Administracinės taisyklės, taikomos saldinimui
1. Visi fiziniai arba juridiniai asmenys, ketinantys vykdyti saldinimo operaciją, apie tai informuoja valstybės narės, kurios teritorijoje bus atliekama operacija, kompetentingą instituciją.
2. Pranešimai teikiami raštu ir turi pasiekti kompetentingą instituciją ne vėliau kaip prieš 48 valandas iki operacijos pradžios.
Tačiau, jei įmonė dažnai arba nuolat vykdo saldinimo operacijas, valstybės narės gali leisti, kad pranešime būtų nurodytos kelios operacijos arba nurodytas konkretus laikotarpis, ir jis būtų nusiųstas kompetentingoms institucijoms. Toks pranešimas priimamas tuo atveju, jei įmonė raštu registruoja visas saldinimo operacijas ir registruoja 3 dalyje nurodytą būtiną informaciją.
3. Pranešimuose pateikiama ši informacija:
a) apie saldinimo operacijas, kurios atliekamos pagal Reglamento (EB) Nr. 1493/1999 V priedo F skyriaus 1 dalies a punktą ir VI priedo G skyriaus 2 dalį:
i) ketinamo saldinti stalo vyno arba rūšinio vyno pkr kiekis, visuminė ir faktinė alkoholio koncentracija;
ii) ketinamos dėti vynuogių misos kiekis, visuminė ir faktinė alkoholio koncentracija;
iii) stalo vyno arba rūšinio vyno pkr visuminė ir faktinė alkoholio koncentracija po saldinimo operacijos;
b) apie saldinimo operacijas, kurios atliekamos pagal Reglamento (EB) Nr. 1493/1999 V priedo F skyriaus 1 dalies b punktą ir VI priedo G skyriaus 2 dalį:
i) ketinamo saldinti stalo vyno arba rūšinio vyno pkr kiekis, visuminė ir faktinė alkoholio koncentracija;
ii) ketinamos dėti vynuogių misos kiekis, visuminė ir faktinė alkoholio koncentracija arba koncentruotos vynuogių misos kiekis ir tankis, jei reikia;
iii) stalo vyno arba rūšinio vyno pkr visuminė ir faktinė alkoholio koncentracija po saldinimo operacijos.
4. 1 dalyje nurodyti asmenys tvarko prekių įvežimo ir išvežimo registrus, kuriuose nurodyti vynuogių misos ir koncentruotos vynuogių misos, laikomos saldinimo tikslams, kiekiai.
32 straipsnis
Tam tikrų importuotų vynų saldinimas
Reglamento (EB) Nr. 1493/1999 V priedo F skyriaus 3 dalyje nurodytas importuotų vynų saldinimas atliekamas pagal šio reglamento 30 ir 31 straipsniuose išdėstytas sąlygas.
33 straipsnis
Konkrečios taisyklės, taikomos likerinių vynų saldinimui
1. Saldinimas, vykdomas pagal Reglamento (EB) Nr. 1493/1999 V priedo J skyriaus 6 dalies a punkto sąlygas, leidžiamas vynams "vino generoso de licor", kaip apibrėžta to reglamento VI priedo L skyriaus 11 dalyje.
2. Saldinimas pagal Reglamento (EB) Nr. 1493/1999 V priedo J skyriaus 6 dalies a punkto trečios įtraukos sąlygas leidžiamas Madeira rūšiniams likeriniams vynams pkr.
V SKYRIUS
KUPAŽAS
34 straipsnis
Apibrėžimas
1. "Kupažas" tokia prasme, kaip apibrėžta Reglamento (EB) 1493/1999 46 straipsnio 2 dalies b punkte, - tai vynų arba misų sumaišymas, kurie yra iš:
a) skirtingų valstybių;
b) skirtingų vynuogių auginimo zonų Bendrijoje tokia prasme, kaip apibrėžta Reglamento (EB) 1493/1999 III priede arba skirtingose gamybos zonose trečiojoje šalyje;
c) tos pačios Bendrijos vynuogių auginimo zonos arba tos pačios trečiosios šalies gamybos zonos, tačiau skirtingų:
- geografinių kilmių,
- vynuogių veislių,
- derliaus metų,
bet tokiu atveju gaminamo produkto aprašyme nurodoma arba reikalaujama, kad būtų nurodoma geografinė kilmė, vynuogių veislė arba derliaus metai;
d) skirtingų kategorijų vynų arba misų.
2. Skirtingų kategorijų vynu arba misa yra laikomi:
- raudonasis vynas, baltasis vynas ir misos arba vynai, tinkantys vienos iš šių kategorijų vyno gamybai,
- stalo vynas, rūšinis vynas pkr ir misos arba vynai, tinkami vienai iš šių kategorijų vyno gamybai.
Šioje dalyje rožinis vynas laikomas raudonuoju vynu.
3. Šie procesai nelaikomi kupažu:
a) koncentruotos vynuogių misos arba rektifikuotos koncentruotos vynuogių misos pridėjimas, siekiant padidinti produkto natūralią alkoholio koncentraciją;
b) saldinimas:
- stalo vyno,
- rūšinio vyno pkr, jei saldiklis gaunamas iš konkretaus regiono, kuriuo jis pavadintas, arba tai yra rektifikuota koncentruota vynuogių misa;
c) rūšinio vyno pkr gamyba pagal tradicinius metodus, kaip nurodyta Reglamento (EB) 1493/1999 VI priedo D skyriaus 2 dalyje.
35 straipsnis
Bendrosios kupažo taisyklės
1. Draudžiama kupažuoti arba maišyti:
- vieną su kitu stalo vynus arba
- vynus, tinkamus stalo vynų gamybai, vieną su kitu arba su stalo vynais, arba
- vieną su kitu rūšinius vynus pkr,
jei viena sudedamųjų dalių neatitinka Reglamento (EB) Nr. 1493/1999 arba šio reglamento nuostatų.
2. Sumaišius šviežias vynuoges, vynuogių misą, rauginamą vynuogių misą arba jauną rauginamą vyną, jei visi tie produktai nepasižymi reikiamomis charakteristikomis stalo vynui arba vynui, tinkamam stalo vynui gaminti, su produktais, tinkamais tokiems vynams gaminti, arba su stalo vynais, toks mišinys nelaikomas stalo vynu arba vynu, tinkamu stalo vynui gaminti.
3. Atliekant kupažą, pagal tolesnes dalis vieninteliai produktai, kurie gali būti laikomi stalo vynais, yra tie, kurie gaunami kupažuojant stalo vynus vieną su kitu arba kupažuojant stalo vynus su vynais, tinkamais stalo vynams gaminti, bet tokiu atveju tokių vynų, tinkamų stalo vynams gaminti, visuminė natūrali alkoholio koncentracija yra ne didesnė kaip 17 tūrio proc.
4. Nepažeidžiant Reglamento (EB) 1493/1999 44 straipsnio 7 dalies ir šio reglamento 36 straipsnio, kupažuojant vyną, tinkamą stalo vynui gaminti su:
a) stalo vynu gaunamas stalo vynas, jei operacija atliekama vynuogių auginimo zonoje, kurioje pagamintas vynas, tinkamas stalo vynui gaminti;
b) kitu vynu, tinkamu stalo vynui gaminti, gaunamas stalo vynas, jei:
- antrasis vynas, tinkamas stalo vynui gaminti yra pagamintas toje pačioje vynuogių auginimo zonoje ir
- operacija vykdoma toje pačioje vynuogių auginimo zonoje.
5. Draudžiama kupažuoti vynuogių misą arba stalo vyną, kuriam buvo taikomas Reglamento (EB) 1493/1999 IV priedo 1 dalies n punkte nurodytas vynininkystės metodas, su vynuogių misa arba vynu, kuriam nebuvo taikomas tas metodas.
36 straipsnis
Konkrečios baltųjų vynų ir raudonųjų vynų kupažo Ispanijoje taisyklės
1. Pagal Reglamento (EB) 1493/1999 42 straipsnio 6 dalį leidžiama kupažuoti vyną, tinkamą baltajam stalo vynui gaminti, arba baltąjį stalo vyną su vynu, tinkamu raudonajam vynui gaminti, arba su raudonuoju stalo vynu Ispanijoje iki 2005 m. liepos 31 d., bet tik jei gautasis produktas pasižymės raudonajam stalo vynui būdingomis charakteristikomis.
2. Ispaniški raudonieji ir rožiniai stalo vynai, gauti kupažuojant pagal 1 dalį, negali būti parduodami kitoms valstybėms narėms arba eksportuojami į trečiąsias šalis.
3. Taikant 2 dalį, Ispanijos paskirta kompetentinga institucija garantuoja ispaniškų raudonųjų ir rožinių stalo vynų kilmę, pažymėdama dokumento, kuris numatytas Reglamento (EB) 1493/1999 70 straipsnyje, oficialiems komentarams skirtą langelį spaudu, virš kurio įrašoma "vynas nėra pagamintas baltojo ir raudonojo kupažo metodu".
VI SKYRIUS
KITŲ PRODUKTŲ PRIDĖJIMAS
37 straipsnis
Distiliato pridėjimas į likerinius vynus ir tam tikrus rūšinius likerinius vynus pkr
Vyno distiliato ir džiovintų vynuogių distiliato, kurio galima pridėti į likerinius vynus ir tam tikrus rūšinius likerinius vynus pkr pagal Reglamento (EB) 1493/1999 V priedo J skyriaus 2 dalies a punkto i papunkčio antrąją įtrauką, charakteristikos išvardijamos šio reglamento XVII priede.
38 straipsnis
Kitų produktų pridėjimas į tam tikrus rūšinius likerinius vynus pkr ir vynuogių misos naudojimas jiems gaminti
1. Rūšinių likerinių vynų pkr, kuriuos gaminant naudojama vynuogių misa arba jos mišinys su vynu pagal Reglamento (EB) 1493/1999 V priedo J skyriaus 1 dalį, sąrašas pateikiamas šio reglamento XVIII priedo A dalyje.
2. Rūšinių likerinių vynų pkr, į kuriuos galima pridėti Reglamento (EB) 1493/1999 V priedo J skyriaus 2 dalies b punkte nurodytų produktų, sąrašas pateikiamas šio reglamento XVIII priedo B dalyje.
39 straipsnis
Alkoholio pridėjimas į pusiau putojančius vynus
Pagal Reglamento (EB) 1493/1999 42 straipsnio 3 dalį į pusiau putojančius vynus įpylus alkoholio, pusiau putojančio vyno visuminė alkoholio koncentracija neturi padidėti daugiau kaip 0,5 tūrio proc. Alkoholio gali būti pridedama tik expedition liqueur pavidalu ir tik tuo atveju, jei tokį metodą leidžia gaminančioje valstybėje narėje veikiantys teisės aktai ir jei tie teisės aktai yra pranešti Komisijai ir kitoms valstybėms narėms.
VII SKYRIUS
BRANDINIMO REIKALAVIMAI
40 straipsnis
Tam tikrų likerinių vynų brandinimas
Pagal Reglamento (EB) 1493/1999 V priedo J skyriaus 6 dalies c punkte išvardytas sąlygas brandinti leidžiama Madeira rūšinį likerinį vyną pkr.
III ANTRAŠTINĖ DALIS
EKSPERIMENTINIS NAUJŲ VYNININKYSTĖS METODŲ TAIKYMAS
41 straipsnis
Bendrosios taisyklės
1. Reglamento (EB) 1493/1999 46 straipsnio 2 dalies f punkte minimais eksperimento tikslais kiekviena valstybė narė gali leisti taikyti vynininkystės metodus arba procesus, nenumatytus tame reglamente, ne ilgiau kaip trejus metus, bet tik tuo atveju, jei:
- tie metodai ir procesai atitinka Reglamento (EB) Nr. 1493/1999 42 straipsnio 2 dalyje išvardytus reikalavimus,
- tokie metodai ir procesai taikomi vienam eksperimentui, kuriam naudojama ne daugiau 50000 hektolitrų per metus,
- gauti produktai neišvežami iš valstybės narės, kurios teritorijoje atliktas eksperimentas,
- suinteresuota valstybė narė praneša Komisijai ir kitoms valstybėms narėms kiekvieno eksperimento pradžioje apie tokio leidimo sąlygas.
"Eksperimentas" - tai operacija arba operacijos, kurios atliekamos pagal aiškiai apibrėžtą tiriamąjį projektą su atskiru eksperimento protokolu.
2. Prieš baigiantis 1 dalyje nurodytam laikotarpiui, suinteresuota valstybė narė pateikia Komisijai ataskaitą apie leistiną atlikti eksperimentą, o Komisija informuoja kitas valstybes nares apie jo rezultatus. Atsižvelgdama į rezultatus suinteresuota valstybė narė gali prašyti Komisijos dar trejus metus, tačiau ne ilgiau, leisti atlikti eksperimentą, galbūt naudojant didesnį kiekį nei pirmojo eksperimento metu. Valstybė narė kartu su prašymu pateikia reikiamą bylą.
3. Komisija Reglamento (EB) 1493/1999 75 straipsnyje nustatyta tvarka priima sprendimą dėl 2 dalyje nurodyto prašymo. Tuo pačiu ji gali leisti eksperimentą tęsti ir kitose valstybėse narėse tomis pačiomis sąlygomis.
4. Baigiantis 1 dalyje arba, jei tinka, 2 dalyje nurodytam laikotarpiui ir surinkusi visą informaciją apie eksperimentą, Komisija, jei reikia, gali Tarybai pateikti siūlymą galutinai leisti taikyti vynininkystės metodą arba procesą, dėl kurio buvo atliekamas eksperimentas.
IV ANTAŠTINĖ DALIS
BAIGIAMOSIOS NUOSTATOS
42 straipsnis
Iki 2000 m. rugpjūčio 1 d. pagamintas vynas
Iki 2000 m. rugpjūčio 1 d. pagamintą vyną galima siūlyti arba teikti tiesiogiai žmonėms vartoti ir po tos datos, bet tik tuo atveju, jei jis atitinka Bendrijos arba nacionalines taisykles, galiojusias iki tos datos.
43 straipsnis
Produktų, neatitinkančių Reglamento (EB) Nr. 1493/1999 arba šio reglamento nuostatų, distiliavimo, judėjimo ir naudojimo reikalavimai
1. Produktus, kurių pagal Reglamento (EB) Nr. 1493/1999 45 straipsnio 1 dalį negalima siūlyti arba tiekti tiesiogiai žmonėms vartoti, yra sunaikinami. Tačiau valstybės narės gali leisti tam tikrus produktus, kurių charakteristikas jos apibrėžia, naudoti distiliavimo gamykloms arba acto gamykloms arba kitiems pramoniniams tikslams.
2. Tokių produktų negali laikyti gamintojai arba prekiautojai be teisinio pagrindo, jie juos gali perduoti tik distiliavimo gamykloms, acto gamykloms, įmonėms, juos naudojančioms pramoniniams tikslams arba produktams, arba juos sunaikinančioms gamykloms.
3. Valstybės narės į vynus gali leisti dėti denatūrantų arba indikatorių, kaip nurodyta ankstesnėje dalyje, kad vyną būtų galima lengviau nustatyti. Jei reikia, jos gali uždrausti naudojimą 1 dalyje nurodytu tikslu, o produktus gali sunaikinti.
44 straipsnis
Panaikinama
1. Reglamentai (EEB) Nr. 1618/70, Nr. 1972/78, Nr. 2394/84, Nr. 305/86, Nr. 1888/86, Nr. 2094/86, Nr. 2202/89, Nr. 2240/89, Nr. 3220/90 ir Nr. 586/93 bei Reglamentai (EB) Nr. 3111/93 ir Nr. 1128/96 panaikinami.
2. Reglamentas (EEB) Nr. 2676/90 taikomas produktams, kuriems taikomas Reglamentas (EB) Nr. 1493/1999. Reglamento (EEB) Nr. 2676/90 priedo 1 dalies 5 punktas, 3 dalies 5 punktas, 5 dalies 3.2 punktas, 12 dalies 3 punktas, 16 dalies 3 punktas, 18 dalies 3 punktas, 23 dalies 3 punktas, 25 dalies 2.3 punktas, 26 dalies 3 punktas, 27 dalies 3 punktas, 30 dalies 3 punktas, 37 dalies 3 punktas ir 40 dalies 1.4 punktas panaikinami nuo 2001 m. rugpjūčio 1 d.
45 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 24 d.